Frithjof A. Strøm

Frithjof A. Strøm (født 17. januar 1884 i Velfjord i Søndre Helgeland, død 11. januar 1949 i Narvik) var en norsk fagforeningsmann, politiker og pressemann, i mange år redaktør for Norges Kommunistiske Partis avis Nordlands Arbeiderblad og sentral i partiet i landsdelen.

 Omflakkende anleggsarbeid 
Som unggutt begynte han arbeidslivet med slåttonn, i skogen og med tømmerfløting. I 1901 kom han imidlertid til gruvesamfunnet Sulitjelma og begynte å jobbe i Giken gruve. Året etter reiste han videre til ulike jobber i anleggs- og gruvebransjen. Han jobbet i Dunderlandsdalen, på Ny Sulitjelma, i Glomfjord,      Bergen, i Kjøli gruve og i Gravhalstunnelen. Han jobbet også i Drammen, Sarpsborg og på Notodden. 

I 1905 arbeidet han på Bergensbanen og ble medlem av fagorganisasjonen. Han jobbet ved gruver og anlegg i Telemark og på Hell-Sunnanbanen i Verdal.

 Partiet og fagbevegelsen 
Fra 1909 var han aktivt med i det partipolitiske arbeidet, og ble formann i Rana Arbeiderparti og Helgeland distrikt Arbeiderparti. Både i partiet og i fagbevegelsen hadde han de nærmeste årene en rekke tillitsverv.
Han ble den første formann i Glomfjord Arbeiderforening som ble stiftet 16. juni 1913.
Strøm jobbet flere år i Båsmo kisgruver i Rana, og der ble han i 1915 valgt som en av forhandlerne for  bergverkene. Året etter deltok han i den 21 uker lange lockouten som rammet arbeiderne i bergverkene. 

På Norsk Arbeidsmandsforbunds landsmøte i 1916 ble han valgt til Nord-Norge-sekretær for forbundet, et verv han hadde de nærmeste ti årene. Dette året flyttet han også med familien til Bodø. Han var i mange år formann i Bodø Arbeiderparti, og et par år formann i Nordland Kooperative Distriktsforening. I Bodø satt han ni år i bystyret og var medlem av formannskapet.

 Pressemann 
Strøm engasjerte seg tidlig i pressearbeid. I 1912 var han med på å starte ungdomsbladet Midnatsol, en publikasjon som kom med noen nummer i Mo i Rana.

Han var med i bladstyret for Dunderlandsdølen, grunnlagt 1902 (Rana Blad fra 2. april 1947), en avis som var privateid av redaktør Redvald Knudtson og som senere ble kjøpt opp av Arbeiderpartiet. Strøm var sentral da partiet i 1915 skulle finansiere avisen og skaffe presse og setteri. 

Han var også medlem av bladstyret i Nordlands Fremtid og redigerte avisen en kort periode.

Ved den store partisprengningen i 1923 fulgte han det nystiftede NKP, og han var i 1931 med på å etablere partiets landsdelsavis Nordland Arbeiderblad. Fra avisen ble startet satt han fram til desember 1933 som redaktør. Deretter arbeidet han som forretningsfører i avisen. Sommeren 1936 tok han igjen over redaktørstillingen og forble nå redaktør helt til krigen nådde Norge og stanset avisen.

I 1940 fikk han seg jobb på Nordlandsbanen i Rana. Der var han aktiv i det illegale arbeidet,  blant annet med organisering av kurerruter over grensa. Til slutt måtte han selv flykte til Sverige.«Minneord om kamerat Strøm». Nordland Arbeiderblad 18. januar 1949.

 Ny giv etter krigen 
Ved frigjøringen var Strøm blitt 61 år, men gikk nok en gang løs på redaktørjobben da Nordland Arbeiderblad startet opp igjen. Dermed fikk han oppleve både NKPs kortvarige suksess rett etter krigen og motbøren da den kalde krigen satte inn og det i 1948 ble gjennomført et sprengningsattentat mot avisen hans.«Sprengstoffattentat mot Nordland Arbeiderblads kontorer», Nordland Arbeiderblad 18. september 1948 

Strøm døde brått og uventet på jobb i redaksjonen fire måneder senere - «med blyanten i hånden» - på nyåret 1949.

 Referanser 

 Kilder 
 «Et liv i kamp er slutt. Kamerat Strøm død». Omtale i Nordland Arbeiderblad 13. januar 1949.

Kategori:NKP-politikere i Nordland
Kategori:Lokalpolitikere i Rana
Kategori:Lokalpolitikere i Bodø
Kategori:Ap-politikere i Nordland
Kategori:Norske redaktører
Kategori:Norske fagforeningspersoner
Kategori:Personer fra Brønnøy kommune
Kategori:Fødsler i 1884
Kategori:Dødsfall i 1949